Pri niektorých vyšetreniach je nutné podať kontrastnú látku. O tejto skutočnosti Vás budeme vopred informovať. Kontrastná látka nie je totožná s kontrastnými látkami používanými pri RTG vyšetreniach. Je podstatne bezpečnejšia a iba zriedkavo spôsobuje alergiu. Ak ste alergický na čokoľvek, informujte nás, a to buď uvedením alergie do dotazníka bezpečnosti, pred vyšetrením, alebo aj osobne. Prípadne o alergii môžete informovať aj odosielajúceho lekára, aby nám túto skutočnosť uvedie už v žiadanke na vyšetrenie. Kontrastná látka sa podáva najčastejšie do lakťovej žily. Z tela sa vylúči do 24 až 48 hodín močom. Kontrastnú látku nepodávame pacientom so závažným poškodením obličiek a ani pacientom, ktorí sú pripravovaní na transplantáciu pečene. Tieto dôležité skutočnosti nám, prosím, tiež vopred oznámte. Kontrastnú látku deťom do 1 roku z dôvodu ešte nie celkom vyvinutej funkcie obličiek aplikujeme len v prípade závažnej indikácie! Po ukončení vyšetrenia naši lekári – vysoko erudovaní rádiológovia – analyzujú a popíšu získané obrazy a informácie. Týchto informácií je veľké množstvo. Niekedy je potrebné získané údaje konzultovať aj s iným odborníkom. Z týchto dôvodov vyhodnotenie snímok môže trvať dlhšie a výsledok vyšetrenia môžete dostať niekedy až po uplynutí pár dní. Výsledok vyšetrenia doručujeme štandardne Vášmu indikujúcemu lekárovi. Ak je Váš odosielajúci lekár prepojený s našim softvérom, výsledky môže dostať bezprostredne po ich zapísaní naším lekárom do systému. Ak si chcete výsledok výnimočne prevziať osobne, dohodnite sa pred vyšetrením na evidencii s recepčnou nášho pracoviska.